## Vivenda presenta a Castelló el nou decret de VPP i les pròximes licitacions del Pla Viu

*** El secretari autonòmic ha participat en una jornada informativa dirigida als professionals i empreses del sector de la construcció de la província de Castelló
* Dels 33 solars públics licitats, 2 d’estos se situen a Castelló de la Plana que permetran la construcció de 121 vivendes que es licitaran en el marc del Pla Viu**

La Vicepresidència Primera i Conselleria de Servicis Socials, Igualtat i Vivenda ha presentat el nou decret de vivenda de protecció pública (VPP) i les pròximes licitacions del Pla Viu en el transcurs d’una jornada informativa dirigida a diferents professionals del sector de la construcció de la província de Castelló.

En la reunió, organitzada per l’Associació Provincial d’Empreses de la Construcció de Castelló (APECC), han participat el secretari autonòmic de Vivenda, Sebastián Fernández, la directora de l’Entitat Valenciana d’Habitatge i Sòl (EVha), Estefanía Martínez, la cap del Servici Territorial de Vivenda a Castelló, Lidón Bordils, i el president d’APECC, David Ruiz.

El secretari autonòmic ha destacat l’impacte transformador del nou decret aprovat pel Consell. “Suposa un avanç decisiu per a garantir l’accés a la vivenda, especialment entre els jóvens”. A més, ha assenyalat que este marc normatiu “aposta per la simplificació administrativa, la seguretat jurídica i la implantació d’un innovador sistema de fixació de preus màxims, que permetrà ajustar els preus de les vivendes protegides de manera més realista i equitativa”.

Igualment, s’han desglossat i analitzat els principals avanços del nou decret 180/2024 entre els quals destaquen: la reserva mínima del 40 % de les vivendes en cada promoció per a jóvens fins a 35 anys i famílies monoparentals; la introducció d’un sistema de preus màxims a través d’un mòdul dinàmic ajustat anualment segons els costos de construcció i les condicions del mercat; i la garantia que totes les vivendes de titularitat pública mantindran el seu caràcter protegit de manera permanent.

En este sentit, Fernández ha realçat la col·laboració entre la Generalitat, els ajuntaments i el sector privat, eixos principals del Pla Viu impulsat pel president Carlos Mazón, i ha destacat que este nou marc normatiu oferix “seguretat, claredat i un enfocament dinàmic per a activar el mercat de vivenda protegida a la Comunitat Valenciana”, ha reafirmat.

**Vivenda accessible i protegida a Castelló de la Plana**

Durant la jornada també s’han abordat els concursos per a l’alienació de les 33 parcel·les públiques per a la promoció de 1675 vivendes de protecció pública a la Comunitat Valenciana, de les quals 121 estan previstes en la ciutat de Castelló de la Plana i que corresponen a dos parcel·les públiques licitades.

El secretari autonòmic ha destacat la importància d’este projecte de 121 vivendes protegides que s’han licitat a Castelló de la Plana. Concretament, estes promocions se situaran en dos parcel·les del carrer Riu Llobregat, destinades a “alleujar la carència de vivenda assequible a la ciutat, a la qual els governs del Botànic no van donar resposta després de huit anys de gestió nefasta en matèria de vivenda”, ha ressenyat. Segons Fernández, “amb esta licitació responem a una necessitat social per a garantir l’accés a la vivenda”.

Així mateix, el secretari autonòmic ha recordat la vigència del termini de presentació de sol·licituds, establit en tres mesos, i ha ressaltat que esta iniciativa representa una oportunitat clau per a les empreses interessades a contribuir a l’impuls de la promoció de vivenda de protecció pública que millore l’oferta residencial de la Comunitat Valenciana.

Fecha: 16/01/2025